כריסטיאן רודריגס

כריסטיאן גבריאל רודריגס בארוטי (בספרדית: Cristian Gabriel Rodríguez Barotti; נולד ב-30 בספטמבר 1985), המכונה "סבוז'ה" (בספרדית: cebolla, בצל), הוא כדורגלן אורוגוואי המשחק בעמדת הקיצוני בפלאסה קולוניה מליגת העל האורוגוואית. שיחק בנבחרת אורוגוואי, ערך במדיה 110 הופעות בהן כבש 11 שערים, וזכה בקופה אמריקה 2011. רודריגס נולד בחואן לקאסה, שבדרום אורוגוואי. החל לשחק באופן מקצועני בגיל 17 בפניארול, כאשר עלה לקבוצה הבוגרת ממחלקת הנוער של המועדון. בעונת 2003 זכתה פניארול, בסיועו של רודריגס, באליפות אורוגוואי. בעונת 2004 היה רודריגס מושבת במשך רוב העונה עקב פציעה, אך עם חזרתו לשחק, הראה יכולת טובה ועורר תשומת לב של מועדונים אירופאים גדולים. בקיץ 2005 עבר רודריגס לפריס סן ז'רמן מליגת העל הצרפתית בהעברה חופשית. בעונתו הראשונה בפריס המעיט להופיע, בעונת 2006/2007, עונתו השנייה במועדון, סייע רודריגס למועדון מבירת צרפת להימנע מירידת ליגה, לאחר שכבש את שערו היחיד באותה עונה בניצחון בית 2-4 על מונקו. לאחר שתי עונות בצרפת, הושאל רודריגס באוגוסט 2007 לבנפיקה ליסבון הפורטוגלית. לאחר שבאותה עונה הפך רודריגס לשחקן הרכב במועדון הצמרת הפורטוגלי, נרכש בסוף אותה עונה על ידי אחת המתחרות הבולטות ביותר של בנפיקה בליגת העל הפורטוגזית - פורטו. ביוני 2008 חתם רודריגס בפורטו. במהלך משחק בין בנפיקה לפורטו בליסבון היה נתון רודריגס להתעללות מילולית של אוהדי בנפיקה, הכללה קללות ונאצות נגדו. במהלך עונתו הראשונה בפורטו, 2008/2009, הפך רודריגס לשחקן מפתח במדי קבוצת הצמרת הפורטוגלית, והוביל את התקפת הקבוצה, יחד עם ליסנדרו לופס והאלק. בעונת 2009/2010, עם רכישתם של סילבסטרה וארלה ושל רדאמל פלקאו, הפך רודריגס לשחקן ספסל. למרות זאת, שיחק 22 משחקים וסייע לפורטו לזכות בגביע הפורטוגזי. בעונת 2010/2011 שיחק רודריגס 27 משחקים וסייע לקבוצתו לזכות בטרבל השני בתולדותיה, ולהיות הקבוצה הראשונה בהיסטוריית הכדורגל שזכתה פעמיים בטרבל. הוא נאלץ להחמיץ את גמר הליגה האירופית בעקבות פציעה. ב-28 במאי 2012 חתם רודריגס באתלטיקו מדריד, לאחר ששוחרר מפורטו. שער הבכורה של רודריגס במדי אתלטיקו היה נגד הפועל תל אביב, בניצחון קבוצתו 3-0 באצטדיון בלומפילד. ב-20 בינואר 2015 הושאל רודריגס לפארמה האיטלקית עד לסוף העונה. בשל המצב הכלכלי של הקבוצה וביטול משחקיה עד לסיום העונה, הושאל לגרמיו הברזילאית עד לסוף העונה. ב-24 ביולי 2015 חתם רודריגס באינדפנדיינטה על חוזה למשך שנתיים לאחר ששוחרר מאתלטיקו מדריד. ב-2017 חתם רודריגס בקבוצת נעוריו פניארול, וזכה איתה בשתי אליפויות ובסופר קאפ האורוגוואי. ב-2021 עבר לקבוצת פלאסה קולוניה. הופעת הבכורה של רודריגס בנבחרת אורוגוואי הייתה בהיותו בן 18, במשחק ידידות נגד מקסיקו. בנוסף ייצג רודריגס את נבחרתו בקופה אמריקה 2004, בקופה אמריקה 2007, שם כבש בניצחון 4-1 על ונצואלה, מארחת הטורניר. היה שותף גם לזכייה של אורוגוואי בקופה אמריקה 2011, ולהגעה למקום הרביעי בגביע הקונפדרציות 2013. בנוסף נכלל רודריגס בסגל נבחרת אורוגוואי למונדיאל 2014. פניארול ליגת העל האורוגוואית - 2003, 2017, 2018 הסופר קאפ האורוגוואי - 2018 פריס סן ז'רמן הגביע הצרפתי - 2005/2006 פורטו הליגה הפורטוגלית - 2008/2009, 2010/2011, 2011/2012 הגביע הפורטוגלי - 2008/2009, 2009/2010, 2010/2011 הליגה האירופית - 2010/2011 הסופר קאפ הפורטוגלי - 2009, 2010, 2011 אתלטיקו מדריד ליגת העל הספרדית - 2013/2014 גביע המלך הספרדי - 2012/2013 הסופר קאפ הספרדי - 2014 הסופר קאפ האירופי - 2012 קופה אמריקה - 2011 כריסטיאן רודריגס, באתר Transfermarkt כריסטיאן רודריגס, באתר Fussballdaten.de (בגרמנית) כריסטיאן רודריגס, באתר Soccerway כריסטיאן רודריגס, באתר BDFutbol כריסטיאן רודריגס, באתר WorldFootball.net כריסטיאן רודריגס, באתר National Football Teams כריסטיאן רודריגס, באתר FootballDatabase.eu אמרה וכריסטיאן רודריגס חתמו באתלטיקו, באתר ערוץ הספורט, 29 במאי 2012 קל-צ'ונרוס: 0:3 לאתלטיקו מדריד על הפועל ת"א, באתר ONE‏, 20 בספטמבר 2012